**Кыргызстан менен Тажикстанга БУУнун күч колдонулуп жоголуп кетүүлөр боюнча эксперттери келмекчи**

ЖЕНЕВА (2019-жылдын 20-июну) – БУУнун күч колдонулуп же ыктыярсыз жоголуп кетүүлөр боюнча жумушчу тобу 25-июндан 30-июнга чейинки мезгилде Кыргызстанга, ал эми 30-июндан 5-июлга чейинки аралыкта Тажикстанга келип кетмекчи.

Эксперттер эки мамлекеттеги күч колдонулуп жоголуп кетүүлөргө байланышкан жагдайлар туурасында маалымат чогултуп, бул көрүнүштөрдү болтурбоо жана жоюу үчүн кабыл алынган чараларды, анын ичинде акыйкатты, сот адилеттигин орнотуу жана зыяндын ордун толтуруу жаатындагы мыйзамдарга, практикага жана мамлекеттик саясатка тиешелүү маселелерди изилдемекчи.

Жумушчу топ өкмөттүн өкүлдөрү, жоголуп кетти деп болжолдонуп жаткан адамдардын туугандары, жарандык коомдун уюмдарынын өкүлдөрү, БУУнун тийиштүү мекемелери жана башка түзүмдөр менен жолугушуу өткөрөт.

Курамында топтун Төрагасы Бернар Духайме мырза жана Хенрикас Микевичус мырза болгон делегация Бишкек жана Дүйшөмбү шаарларында болуп, ошондой эле аталган өлкөлөрдүн башка региондоруна да бармакчы.

Ар бир иш сапардын аягында делегация **басма сөз жыйынын** өткөрөт – 28-июнда, жергиликтүү убакыт боюнча саат 14:00дө Бишкек шаары, Москва көчөсү, 189 дарегинде жайгашкан АКИпресс маалымат агенттигинде; 5-июлда жергиликтүү убакыт боюнча саат 11:30да Дүйшөмбү шаары, Лохути көчөсү, 5/1 дарегинде жайгашкан БУУнун 2-имаратында. Басма сөз жыйынына журналисттер гана катыша алат.

Бул иш сапарлардын жыйынтыктары боюнча корутунду баяндама БУУнун Адам укуктары боюнча кеңешине 2020-жылдын сентябрында Женевада берилет.

**\*АЯГЫ\***

[*Күч колдонулуп жана ыктыярсыз жоголуп кетүүлөр боюнча жумушчу топтун*](http://www.ohchr.org/EN/Issues/Disappearances/Pages/DisappearancesIndex.aspx) *курамына дүйнөнүн бардык региондорунан беш көз карандысыз эксперт кирет. Төрагасы-баяндамачы болуп* ***Бернард Духайме*** *(Канада) мырза саналат, Төраганын орун басары -* ***Тхэ Унг Байк*** *(Корея Республикасы) мырза эсептелинет; Комитеттин башка мүчөлөрү болуп* ***Хурия Эс-Слами*** *(Марокко) айым,* ***Лучано Хазан*** *(Аргентина) мырза жана* ***Хенрикас Микевичус*** *(Литва) мырза саналат.*

*Жумушчу топ үй-бүлөлөргө жоголуп кеткен туугандарынын тагдырын жана кайсы жакта экендигин аныктоого жардам берүү максатында 1980-жылы БУУнун Адам укуктары боюнча комиссиясы тарабынан түзүлгөн. Ал мыйзамдын коргоосунан четте калган жоголуп кеткен адамдардын кайсы жакта экендигин аныктоо үчүн айрым учурларды иликтөөнү камсыздоо үчүн үй-бүлөлөр менен тийиштүү өкмөттөрдүн ортосунда байланыш каналын түзүү максатын көздөйт.*

*Жумушчу топтун гуманитардык мандатынын көз карашынан алганда, жоголуп кеткен адамдын тагдыры же кайсы жакта экендиги так аныкталган учурда тийиштүү жагдайларды иликтөө жүргүзүлөт. Жумушчу топтун адамдардын жоголуп кетүүсүнө байланышкан иштерди кароосу алар толук чечилгенге чейин улантылат. Топ ошондой эле мамлекеттер тарабынан БУУнун Бардык адамдарды күч колдонулуп жоголуп кетүүдөн коргоо жөнүндө декларациясын ишке ашырууга жардам көрсөтөт.*

*Жумушчу топтор Адам укуктары боюнча кеңештин [Атайын жол-жоболорунун  бир бөлүгү болуп саналат](http://www.ohchr.org/EN/HRBodies/SP/Pages/Welcomepage.aspx). Атайын жол-жоболор, БУУнун укук коргоо тутумундагы көз карандысыз эксперттердин ири органы – бул Фактыларды аныктоо жана мониторинг кеңешинин көз карандысыз механизмдеринин жалпы аталышы болуп саналат. Бул механизмдер конкреттүү өлкөдөгү жагдай менен, же болбосо дүйнөнүн бардык бөлүктөрүндөгү тематикалык маселелер менен алектенет. Атайын жол-жоболордун эксперттери ыктыярдуу негизде иштешет; алар БУУнун кызматкерлери эмес жана өз иши үчүн айлык акы алышпайт. Алар бардык өкмөттөрдөн же уюмдардан көз карандысыз болуу менен жеке жак катары иш алпарышат.*

[*Кыргызстан*](https://www.ohchr.org/EN/Countries/ENACARegion/Pages/KGIndex.aspx) *менен* [*Тажикстандын*](https://www.ohchr.org/EN/Countries/ENACARegion/Pages/TJIndex.aspx) *АУЖКБ сайтындагы өлкөлүк беттери.*

*Кененирээк маалымат алуу, ЖМКдан суроо-талаптарды жөнөтүү үчүн төмөнкү дарекке кайрылса болот:*

***Женевада (иш сапарга чейин жана кийин): Ugo Cedrangolo мырза*** *(+41 22 917 9286-ucedrangolo@ohchr.org)*  ***Бишкекте (иш сапардын жүрүшүндө): Kieran O Reilly мырза*** *(+996 770 111 674) – koreilly@ohchr.org*

***Дүйшөмбүдө (иш сапардын жүрүшүндө):******Suhrob Shoev мырза*** *(+992 44 600-55-40) -* *sshoev@ohchr.org*

*ЖМК өкүлдөрү БУУнун башка көз карандысыз эксперттеринин маселелери боюнча Jeremy Laurence мырзага – ЖМК менен иштөө бөлүмүнө кайрылса болот (+41 22 917 9383 /* *jlaurence@ohchr.org**)*